

**KËSHILLI BASHKIAK**

**P R O J E K T V E N D I M**

**Nr.\_\_\_\_\_\_\_\_, datë\_\_\_\_\_\_\_\_\_2025**

**“PËR**

**MIRATIMIN E KRITEREVE DHE KUSHTEVE PLOTËSUESE QË AGJENCITË E SHËRBIMIT FUNERAL DUHET TË PLOTËSOJNË PËR USHTRIMIN E AKTIVITETIT TË SHËRBIMIT FUNERAL DHE/OSE OFRIMIN E SHËRBIMIT PËR SHTËPI FUNERALE, NË LIDHJE ME KAPACITETET TEKNIKE DHE BURIMET NJERËZORE”**

Në mbështetje të nenit 113, pika 2, të Kushtetutës, të nenit 8, pika 2, nenit 9, pika 1, nënpika 1.1, shkronja “b”, pikës 7 të nenit 23, nenit 54, nenit 55, pikat 2 dhe 6, të ligjit nr. 139/2015 “Për vetëqeverisjen vendore”, të ndryshuar, ligjit nr. 9220, datë 15.04.2004 “Për administrimin e shërbimit të varrimit”, të ndryshuar, ligjit nr. 10 081, datë 23.2.2009 “Për licencat, autorizimet dhe lejet në Republikën e Shqipërisë”, të ndryshuar, vendimit nr. 711, datë 29.10.2014 “Për miratimin e rregullores “Për administrimin dhe funksionimin e varrezave në territorin e Republikës së Shqipërisë””, të ndryshuar, vendimi nr. 712, datë 29.10.2014 “Për miratimin e rregullores teknike “Për projektimin dhe ndërtimin e varrezave në territorin e Republikës së Shqipërisë””, si dhe në vijim të memos nr. 8170 , datë 20.02.2025, të Agjencisë së Shërbimeve Funerale, me propozimin e kryetarit të Bashkisë, Këshilli Bashkiak,

**V E N D O S I:**

KREU I

**OBJEKTI, QËLLIMI DHE RREGULLAT E PËRGJITHSHME**

**1.** Ky vendim ka për objekt përcaktimin e kritereve dhe kushteve plotësuese që agjencitë e shërbimit funeral/shtëpitë funerale duhet të plotësojnë për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, në lidhje me kapacitetet teknike dhe burimet njerëzore.

**2.** Ky vendim ka për qëllim përcaktimin e strukturës përgjegjëse, procedurave, kritereve për licencimin e agjencive të shërbimit funeral për ushtrimin e aktivitetit të shërbimit funeral dhe/ose ofrimin e shërbimit për shtëpi funerale. Licencimi, sipas këtij vendimi, është i detyrueshëm për çdo subjekt, që kërkon të ushtrojë veprimtari në fushën e varrimit.

**3.** Në kuptim të këtij vendimi, termat e mëposhtëm kanë këto kuptime:

**a. “Shtëpi funerale”**, është ambienti që shërben si shtëpi pritjeje në të cilën veprimtaria për kryerjen e ritualeve të lamtumirës dhe riteve të tjera në nderim të personave të vdekur është e padukshme nga jashtë.

**b. “Agjenci Funerale”,** ofron shërbime mbështetëse të procesit të varrimit, përmes zyrave për informimin e qytetarëve, me qëllim shitjen e artikujve të varrimit dhe vënien në dispozicion të transportit funeral në përputhje me kushtet dhe kriteret e përcaktuara në këtë vendim.

**c**. “**Shërbim i varrimit**”, është veprimtaria që zhvillohet nga subjektet publike ose private, nga çasti i vdekjes deri në varrimin e kufomës.

**d.** **“Subjekt”,** sipas kuptimit të këtij vendimi janë personat fizik dhe juridik privat**.** Person fizik, është person tregtar i cili ushtron veprimtari ekonomike të pavarur, që kërkon një organizim tregtar të zakonshëm, sipas parashikimeve të nenit 2, të ligjit nr. 9901, datë 14.04.2008, “Për tregtarët dhe shoqëritë tregtare”, të ndryshuar, dhe regjistrohet si i tillë pranë Qendrës Kombëtare të Regjistrimit. Person juridik publik ose privat janë shoqëritë tregtare si shoqëritë kolektive, komandite, me përgjegjësi të kufizuara dhe aksionare, të cilat kanë personalitet juridik, sipas parashikimeve të ligjit nr. 9901, datë 14.04.2008, “Për tregtarët dhe shoqëritë tregtare”, të ndryshuar, si dhe regjistrohen gjithashtu sipas ligjit nr. 9723, datë 03.05.2007 “Për regjistrimin e biznesit”, të ndryshuar

**dh. “Komisioni i Inspektimit të Kushteve Teknike”,** në kuptim të këtij vendimi është struktura e posaçme administrative, që funksionon pranë Bashkisë Tiranë, që ka autoritetin e vetëm, për verifikimin e kushteve teknike që duhet të përmbushin agjencitë e shërbimit funeral/shtëpitë funerale.

**e. “Licencë”,** është akti administrativ, që i njeh titullarit të saj të drejtën të fillojë e të ushtrojë tipin e veprimtarisë, në përputhje me kushtet e përcaktuara në të.

KREU II

**DOKUMENTACIONI QË PARAQET SUBJEKTI I INTERESUAR PËR T’U PAJISUR ME LICENCE**

**1.** Për t’u pajisur me licencë subjekti i pajisur me NIPT për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, dorëzon fizikisht pranë Drejtorisë së Komunikimit me Qytetarët, në Bashkinë Tiranë, këto dokumente:

- Kërkesën për licencë;

- Vërtetim nga gjykata që subjekti nuk është në proces gjyqësor/nuk është dënuar;

- Vërtetim nga prokuroria që nuk është në procedim penal;

- Vërtetim që janë paguar të gjitha detyrimet tatimore kundrejt Drejtorisë Rajonale Tatimore dhe Drejtorisë së Përgjithshme të Taksave dhe Tarifave Vendore;

- Vërtetim se ka paguar të gjitha detyrimet e kontributeve për sigurimet shoqërore dhe shëndetësore.

- Ekstrakt historik i subjektit, ku të ketë të përcaktuar si objekt të saj zhvillimin e veprimtarive në fushën e shërbimit funeral;

- NIPT-in e subjektit;

- Vërtetim/çdo dokument të lëshuar nga Inspektorati që mbulon fushën e shëndetësisë, i cili të vërtetojë plotësimin e kushteve për mjetet që merren me transportin e kufomave, sipas pikës 1, të nenit 39, të vendimit nr. 711, datë 29.10.2014, të Këshillit të Ministrave “Për miratimin e rregullores “Për administrimin dhe funksionimin e varrezave në territorin e Republikës së Shqipërisë””, të ndryshuar.

**2.** Për subjektet të cilat aplikojnë për pajisje me licencë për ofrimin e shërbimit për shtëpi funerale duhet të dorëzojnë përveç dokumentacionit të përcaktuar në pikën 1, të këtij Kreu, edhe dokumentacion si më poshtë:

- Listën e personelit të nevojshëm për të zbatuar objektin e veprimtarisë (përfshirë këtu, por pa u kufizuar infermier, sanitar, shofer, financier etj). Lista e personelit duhet të përfshijë, funksionin e tyre si dhe licencat profesionale apo çdo dokument tjetër provues, nëse ka të tilla sipas legjislacionit përkatës në fuqi.

- Listën e mjeteve e pajisjeve teknike, të nevojshme që ka në dispozicion subjekti për përmbushjen e objektit të veprimtarisë (përfshirë këtu, por pa u kufizuar makina autofunebër, kapak frigoriferik, frigorifer të posaçëm për mbajtjen e kufomave etj.);

- Vërtetim se zotërojnë kapacitet ekonomik e financiar për zhvillimin e aktivitetit me anë të bilanceve financiare, paraqitjen e një pasqyre financiare që pasqyron fuqinë ekonomike dhe/apo çdo dokument provues nga subjekti, nëse ka.

**3.** Dokumentacioni i depozituar nga subjektet e interesuara sipas pikës 1 dhe 2, të këtij kreu, i përcillet për vlerësim Drejtorisë së Licencimit dhe Gjendjes Civile, e cila nëse vëren mungesë dokumentacioni apo pasaktësi, njofton menjëherë subjektin e interesuar dhe i lë një afat prej 10 ditësh për plotësim.

**4.** Në rast të mosplotësimit sipas pikës 3, subjektit do ti refuzohet licencimi. Subjektit nuk i humbet e drejta për të aplikuar sërish.

**5.** Dokumentacioni duhet të jetë i lëshuar jo më parë se tre muaj nga dita e dorëzimit të kërkesës për licencim dhe duhet të jetë origjinal ose kopje të noterizuara.

KREU III

**PROCEDURAT PËR VERIFIKIMIN DHE SHQYRTIMIN E DOKUMENTACIONIT**

**1.** Verifikimi dhe shqyrtimi i dokumentave për licencim bëhet nga Drejtoria e Licencimit dhe Gjendjes Civile, në Bashkinë Tiranë.

**2.** Struktura e përcaktuar në pikën 1, të këtij Kreu, e ngarkuar me detyrën verifikimit dhe shqyrtimit të dokumentacionit të përcaktuar në pikat 1 dhe 2, të Kreut II, të këtij vendimi, verifikon brenda 10 ditëve pune, dokumentacionin e depozituar nga subjekti aplikues.

**3.** Nëse dokumentacioni është i plotë, drejtoria, njofton subjektin e interesuar nëpërmjet shërbimit postar dhe/ose në rrugë elektronike, dhe njëkohësisht njofton Komisionin e Inspektimit të Kushteve Teknike, (në vijim Komisioni), duke i vënë në dispozicion këtij të fundit edhe një kopje të dosjes së aplikantit/aplikantëve.

**4.** Nëse dokumetacioni nuk është i plotë, drejtoria njofton subjektin sipas pikës 3, të Kreut II.

**5.** Komisioni, brenda 5 ditëve pune, pasi njoftohet mbi aplikuesin/aplikuesit që kanë depozituar dokumentacionin e plotë, përcakton një datë për inspektimin në vend, në lidhje me objektin, kapacitetin teknik dhe burimet njerëzore, si garanci e vazhdimësisë dhe përshtatshmërisë të shërbimit, garancisë së sipërmarrjes, respektimit të rregullave të sigurisë dhe të shëndetit të punëmarrësve dhe respektimit të legjislacionit në lidhje me realizimin e shërbimeve funerale, dhe ja njofton atë menjëherë subjektit aplikues.

KREU IV

**INSPEKTIMI NË TERREN I KUSHTEVE TEKNIKE QË DUHET TË PËRMBUSHIN AGJENCITË E SHËRBIMIT FUNERAL DHE/OSE SHTËPITË FUNERALE GJATË USHTRIMIT TË AKTIVITETIT**

**1.** Inspektimi në terren konsiston në verifikimin në vend të kushteve teknike në varësi të shërbimit që ofrojnë agjencitë dhe/ose shtëpitë funerale dhe realizohet nga Komisioni i Inspektimit të Kushteve Teknike.

**2.** Komisioni i përcaktuar në pikën 1, të këtij Kreu, ngrihet me urdhër të kryetarit të Bashkisë dhe ka në përbërje përfaqësues nga strukturat e mëposhtme:

a. Përfaqësues i Agjencisë së Shërbimeve Funerale;

b. Përfaqësues i Agjencisë së Mbrojtjes së Konsumatorit;

c. Përfaqësues i Drejtorisë së Përgjithshme Juridike të Aseteve dhe Licencimit;

d. Përfaqësues i Drejtorisë së Përgjithshme të Planifikimit dhe Zhvillimit të Territorit;

**3.** Anëtarët e Komisionit duhet të jenë me profesion jurist, inxhinier dhe profesione nga fusha të tjera që lidhen me shëndetin publik, higjenën dhe sigurinë publike. Numri i anëtarëve në komision është tek, por jo më pak se 5 anëtarë, nga të cilët jo më pak se 2 anëtar, janë nga Agjencia e Shërbimeve Funerale.

**4.** Komisioni gjatë inspektimit në vend duhet të verifikoj përAgjencitë dhe Shtëpitë funerale përmbushjen e kushteve si më poshtë:

- Shtëpitë funerale nuk duhet të jenë në godina banimi dhe veprimtaria e ushtruar në to nuk duhet të jetë e dukshme për publikun. Agjencitë Funerale mund ti kenë zyrat e shërbimit edhe në godina banimi, por në asnjë rast nuk munden që në të njëjtin ambient të ekspozojnë dhe të tregtojnë materiale si arkivolë, kurora, vazo etj. Këto materiale duhet të mbahen në ambiente të veçanta, jo të dukshme për publikun.

- Nuk duhet të kenë shenja dalluese, fetare, të përhershme, në fasadën e tyre apo në mjedisin përreth;

- Duhet të kenë të paktën një makinë autofunebër, e cila duhet të jetë sipas specifikimeve teknike të vendosura nga inspektorati i shëndetësisë;

- Të kenë garazh të përshtatshëm në varësi të numrit të makinave autofunebër që disponojnë. Minimalisht hapësira e përshtatshme për një makinë duhet të jetë deri në 15m2.

- Burime njerëzore të mjaftueshme për ushtrimin e aktivitetit të shërbimit funeral, përkatësisht për Agjencitë Funerale minimalisht 3 (tre) punonjës, ndërsa për shtëpitë funerale minimalisht 10 (dhjetë) punonjës.

- Çdo ndërtesë të projektohet, e tillë që të plotësojë kushtet e përdorimit bazuar në vendimin e Këshillit të Ministrave nr.1503, datë 19.11.2008, “Për shfrytëzimin e hapësirave nga ana e personave me aftësi të kufizuar”.

**4.1** Komisioni, për shtëpitë funerale, përveç kushteve të përcaktuara në pikën 4, të këtij Kreu, duhet gjithashtu të verifikojë edhe përmbushjen e kushteve teknike të mëposhtme:

- Të kenë salla ceremoniale (ambient pritjeje) të përshtatshme, për të kryer ritet fetare të lamtumirës së fundit, nga të gjitha komunitetet fetare.

- Një dhomë të posaçme sanitare, për shërbime pastrimi e veshje kufome, duke garantuar higjenën dhe sigurinë publike, si edhe respektimin e rregullave për mbrojtjen e jetës dhe shëndetit të punëmarrësve. Kjo dhomë duhet të jetë e pajisur me një dysheme sanitare dhe kullimin e nevojshëm, ventilim, tavolina të miratuara të nevojshme, ujë të rrjedhshëm të nxehtë dhe të ftohtë, lavaman të ndarë nga kullimi i tavolinës si dhe të gjitha instrumentat e nevojshme për trajtimin dhe përgatitjen e trupave të vdekur.

- Dhomë të posaçme (morg), me qëllim vendosjen e kufomave, para se të kryhet ceremonia e lamtumirës, në sallën ceremoniale. Temperatura brenda në këtë dhomë duhet të mbahet konstante ndërmjet vlerave 2º-12ºC. Kjo temperaturë konstante duhet të mbahet nëpërmjet një njësie qendrore, që duhet të sigurojë edhe ventilim të vazhdueshëm. Dyshemeja duhet të jetë e papërshkueshme nga lëngjet dhe e lëmuar, në mënyrë që të pastrohet lehtë.

- Dhoma higjeno sanitare të posaçme per personelin, me sipërfaqe minimum 12m2.

**5.** Komisioni pasi ka inspektuar në vend ambientin, dhe ka konkluduar në plotësimin e kushteve, harton një raport përmbledhës dhe ja drejton Drejtorisë së Licencimit dhe Gjendjes Civile.

**6.** Drejtoria e Licencimit dhe Gjendjes Civile, pasi njihet me raportin e komisionit, harton një memo drejtuar kryetarit të Bashkisë, me anë të së cilës i propozon miratimin e licencës.

**7.** Në rastet kur komisioni ka konstatuar mosplotësim/mosrespektim të kushteve teknike, i lë një afat kohor prej 30 ditësh subjektit me qëllim plotësimin e mangësive të konstatuara. Nëse subjekti në përfundim të këtij afati nuk merr masat e nevojshme, komisioni harton raportin përmbledhës dhe ja përcjellë Drejtorisë së Licencimit dhe Gjendjes Civile.

**8.** Drejtoria e Licencimit dhe Gjendjes Civile pasi njihet me raportin e komisionit, sipas pikës 7, të këtij Kreu, harton një memo drejtuar kryetrait të Bashkisë, me anë të së cilës i propozon refuzimin e licencës.

**9.** Vendimi i miratimit/refuzimit nga kryetari, bazohet në dokumentet provuese të licencimit, si dhe në inspektimin në vend e vlerësimin faktik të plotësimit të kritereve përkatëse të licencimit nga komisioni.

**10.** Kryetari, vendos për:

a) miratimin e kërkesës për pajisje me licencë;

b) refuzimin e kërkesës për pajisje me licencë. Në këtë rast, arsyetimi ligjor përkatës, në të cilin përcaktohen qartë shkaqet e refuzimit, i bëhen me dije subjektit aplikues. Nëse subjekti nuk është dakord me vendimin e marrë për refuzimin e kërkesës për licencim, ai ka të drejtën e ndjekjes së procedurës së ankimimit.

**11.** Vendimmarrja e kryetarit i njoftohet aplikuesit nëpërmjet shërbimit postar dhe/ose adresës elektronike. Subjekti pasi njihet me vendimarrjen për miratimin e kërkesës për licencim, vijon me pagimin e tarifës përkatëse sipas Kreut VI, të këtij vendimi.

**12.** Formati i licencës për Agjencitë Funerale dhe për Shtëpitë Funerale, do të miratohet me urdhër të kryetarit të Bashkisë.

**13.** Licenca hyn në fuqi menjëherë dhe afati i vlefshmërisë është 5 (pesë) vjet me të drejtë ripërtëritjeje. Me mbarimin e afatit të vlefshmërisë së saj, subjektit i lind e drejta të pajiset me licencë të re, duke dorëzuar dokumentacionin e përcaktuar në këtë vendim. Kërkesa për ripërtëritje të licencës bëhet 60 (gjashtëdhjetë) ditë para përfundimit të afatit të licencës që ka në përdorim subjekti.

**14.** Mosparaqitja e kërkesës për ripërtëritjen e licencës brenda afatit 60-ditor para përfundimit të afatit të licencës që ka në përdorim subjekti sjell pezullimin e aktivitetit të subjektit.

KREU V

**PEZULLIMI DHE HEQJA E LICENCËS**

**1.** Subjektet e licencuara sipas këtij vendimi, i nënshtrohen një kontrolli periodik të paktën 2 (dy) herë në vit, i cili kryhet nga Agjencia e Mbrojtjes së Konsumatorit, sipas planit të punës së miratuar nga drejtori i përgjithshëm.

**2.** Kontrolli periodik bëhet mbi verifikimin dhe ruajtjen e kritereve të licencimit si dhe për dokumentimin e të dhënave të/për aktivitetin nga subjekti i licencuar në përputhje me përcaktimet kuadrit rregullator në fuqi.

**3.** Në rast se Agjencia e Mbrojtjes së Konsumatorit, gjatë kontrollit përiodik konstaton mosrespektimin e kushteve dhe kritereve për ushtrimin e aktivitetit mban procesverbalin përkatës i cili nënshkruhet nga përfaqësuesi ligjor i subjektit apo një person i autorizuar prej tij dhe grupi i inspektimit. Në përfundim, ky procesverbal përcillet për njoftim pranë Drejtorisë së Licencimit dhe Gjendjes Civile.

**4.** Drejtoria e Licencimit dhe Gjendjes Civile, pasi vihet në dijeni sipas pikës 3, të këtij Kreu, i propozon kryetarit të bashkisë, pezullimin e licencës.

**5.** Pezullimi i licencës ndaj subjektit bëhet me vendim të kryetarit të Bashkisë, pas shqyrtimit të shkeljeve të konstatuara nga Agjencia e Mbrojtjes së Konsumatorit.

**6.** Urdhri për pezullimin i bëhet me dije subjektit, nga Drejtoria e Licencimit dhe Gjendjes Civile, duke i lënë një afat 30 ditor për ndreqjen e shkeljes së konstatuar.

**7.** Urdhri i pezullimit shfuqizohet nga kryetari i bashkisë, sipas legjislacionit në fuqi, kur vlerësohet se subjekti i ka plotësuar të gjitha shkeljet e konstatuara, sipas rastit.

**8.** Në rast se shkelja e konstatuar nuk korrigjohet nga subjekti brenda afatit të përcaktuar në urdhrin e pezullimit, struktura përgjegjëse, i propozon kryetarit të Bashkisë, marrjen e vendimit mbi heqjen e licencës.

**9.** Heqja e licencës bëhet në këto raste:

**a)** kur rrethanat janë të tilla, që s’do të kishte kuptim apo mundësi për ripërmbushjen e kritereve apo ndreqjen e shkeljes së detyrimeve nga subjekti, brenda çdo afati të arsyeshëm pezullimi;

**b)** në rast të moszbatimit të urdhërimeve, brenda afateve të arsyeshme të pezullimit;

**c)** në rastin e shkeljeve të rënda me faj nga subjekti dhe/ose kur shkelja ka shkaktuar dëmtim të interesit publik, që garantohet nga titulli përkatës apo legjislacioni në fuqi.

**10.** Vendimi i kryetarit të bashkisë për heqjen e licencës, përmban shkeljen e konstatuar dhe i njoftohet subjektit, sipas rregullave të përcaktuara në ligjin nr. 44/2015 “Kodi i Procedurave Administrative”. Agjencia e Mbrojtjes së Konsumatorit në bashkëpunim me Policinë Bashkiake mer të gjitha masat e nevojshme për zbatimin e këtij vendimi.

**11.** Subjekti ka të drejtën e ankimit sipas parashikimeve të legjislacionit në fuqi.

**KREU VI**

**TARIFAT E SHËRBIMIT**

**1.** Agjencitë Funerale dhe Shtëpitë Funerale licencohen përkundrejt tarifave të përcaktuara në vendimin nr. 158, datë 26.12.2019, të Këshillit Bashkiak “Për miratimin e sistemit të taksave dhe tarifave vendore në qytetin e Tiranës” të ndryshuar.

**2**. Tarifa e përcaktuar në pikën 1, derdhet në të ardhurat e Bashkisë Tiranë, në llogarinë ekonomike “7111021- Të ardhura nga licensat nga shoqëritë private”. Në rastet e ripërtëritjes së licencës, ndiqet e njëjta procedure si licencimi për herë te parë dhe paguhet e njëjta tarifë.

**3.** Në rastet e humbjes apo dëmtimit të licencës, subjekti ka të drejtë të aplikojë për dublikatë të licencës, duke dorëzuar pranë Drejtorisë së Komunikimit me Qytetarët, dokumentat si më poshtë vijon:

a) Kërkesën e subjektit, ku të përcaktohen të dhënat e licencës që kërkon të rinovohet;

b) Kopje të mjetit të identifikimit;

c) Vërtetim mbi gjendjen e tij në lidhje me organet e prokurorisë dhe gjykatës;

ç) Vërtetim që janë paguar të gjitha detyrimet tatimore kundrejt Drejtorisë Rajonale Tatimore dhe Drejtorisë së Përgjithshme të Taksave dhe Tarifave Vendore.

d) Mandatin e pagesës së tarifës për pajisje me dublikatë licence, sipas parashikimeve të vendimin nr. 158, datë 26.12.2019, të Këshillit Bashkiak, të ndryshuar.

**4.** Dokumentacioni i përcaktuar në shkronjat “a”-“d”, të pikës 2, të këtij Kreu, i përcillet për shqyrtim dhe vlerësim Drejtorisë së Licencimit dhe Gjendjes Civile.

**5.** Drejtoria e Licencimit dhe Gjendjes Civile, brenda 10 ditëve pune nga paraqitja e dokumentacionit, bën shqyrtimin dhe vlerësimin dhe në përfundim i propozon kryetarit të Bashkisë lëshimin e dublikatës së licencës së subjektit.

**KREUU VII**

**DISPOZITA KALIMTARE DHE TË FUNDIT**

**1.** Për subjektet të cilët janë regjistruar pranë Qendrës Kombëtare të Biznesit, me objekt ushtrimin e aktivitetit të shërbimit funeral dhe/ose ofrimin e shërbimit për shtëpi funerale, përpara hyrjes në fuqi të këtij vendimi, detyrohen që brenda 2 (dy) muajve nga hyrja në fuqi e këtij vendimi të përmbushin kushtet dhe të plotësojnë dokumentacionin sipas kërkesave të këtij akti dhe ti dorëzojnë ato fizikisht pranë Drejtorisë së Kominikimit me Qytetarët, në Bashkinë Tiranë.

**2.** Në rast të mos plotësimit të kushteve për licencim brenda këtij afati këto subjekte nuk mund të ushtrojnë aktivitetin. Agjencia e Mbrojtjes së Konsumatorit në bashkëpunim, në rast se gjatë kontrollit periodik konsaton me Policinë Bashkiake merr të gjitha masat e nevojshme për mos lejimin e ushtrimit të këtij aktiviteti, në kundërshtim me kriteret dhe kushtet e përcaktuara në këtë vendim.

**3.** Për subjektet të cilat pajisen për herë të parë me NIPT, me objekt veprimtarie në fushën e shërbimeve funerale, duhet që brenda dy muajve nga regjistrimi pranë Qendrës Kombëtare të Biznesit, të ndjekin procedurën sipas parashikimeve të këtij vendimi, për pajisjen me licencë për ushtrimin e aktivitetit si Agjenci Funerale apo Shtëpi Funerale.

**4.** Ngarkohen Agjencia e Shërbimeve Funerale, Drejtoria e Përgjithshme Juridike e Aseteve dhe Licencimit, Drejtoria e Përgjithshme e Planifikimit dhe Zhvillimit të Territorit, Drejtoria e Përgjithshme e Menaxhimit Financiar, Agjencia e Mbrojtjes së Konsumatorit dhe Policia Bashkiake, për zbatimin e këtij vendimi.

 **RELACION**

**“PËR**

**MIRATIMIN E KRITEREVE DHE KUSHTEVE PLOTËSUESE QË AGJENCITË E SHËRBIMIT FUNERAL DUHET TË PLOTËSOJNË PËR USHTRIMIN E AKTIVITETIT TË SHËRBIMIT FUNERAL DHE/OSE OFRIMIN E SHËRBIMIT PËR SHTËPI FUNERALE, NË LIDHJE ME KAPACITETET TEKNIKE DHE BURIMET NJERËZORE”**

Në mbështetje të nenit 113, pika 2, të Kushtetutës, të nenit 8, pika 2, nenit 9, pika 1, nënpika 1.1, shkronja “b”, pikës 7 të nenit 23, nenit 54, nenit 55, pikat 2 dhe 6, të ligjit nr. 139/2015 “Për vetëqeverisjen vendore”, të ndryshuar, ligjit nr. 9220, datë 15.04.2004 “Për administrimin e shërbimit të varrimit”, të ndryshuar, ligjit nr. 10 081, datë 23.2.2009 “Për licencat, autorizimet dhe lejet në Republikën e Shqipërisë”, të ndryshuar, vendimit nr. 711, datë 29.10.2014 “Për miratimin e rregullores “Për administrimin dhe funksionimin e varrezave në territorin e Republikës së Shqipërisë””, të ndryshuar, vendimi nr. 712, datë 29.10.2014 “Për miratimin e rregullores teknike “Për projektimin dhe ndërtimin e varrezave në territorin e Republikës së Shqipërisë””, si dhe në vijim të memos nr. 8170 , datë 20.02.2025 të, Agjencia e Shërbimeve Funerale, paraqet relacionin si më poshtë vijon:

Bashkia Tiranë, në cilësinë e njësisë së vetëqeverisjes vendore, ushtron të gjitha të drejtat dhe zbaton të gjitha detyrimet e parashikaura nga ligji nr. 139/2015 “Për vetëqeverisjen vendore”, i ndryshuar, si dhe në çdo akt tjetër ligjor dhe nënligjore në fuqi. Referuar pikës 7, të nenit 23, të këtij ligji parashikohet se në fushën e infrastrukturës dhe shërbimeve publike, bashkitë janë përgjegjëse në territorin e juridiksionit të tyre për ndërtimin, rehabilitimin dhe mirëmbajtjen e varrezave publike, si dhe garantimin e shërbimit publik të varrimit.

Ndryshimet social-kulturore pas viteve 1990 në vendin tonë, kanë ndikuar në ritet apo zakonet në drejtim të shërbesës funerale dhe respektit ndaj të ndjerëve. Dikur ky shërbim, para viteve 1990 kryhej vetëm nga ndërmarrjet e sherbimeve funerale shteterore, por më pas me zhvillimin e iniciativave private dolën në treg agjencite e para të shërbimeve funerale private, të cilat sot numërohen në afërsisht 45 të tilla. Më tej këto vitet e fundit në Tiranë, ky aktivitet privat ka filluar të zgjerohet me shërbim jo vetëm në drejtim të ceremonialit të varrimit, por edhe në atë të homazheve apo shtëpive të pritjes (Funeral home).

Në dallim nga vendet e rajonit, në zakonet tona shihet ende si pjesë shumë e rëndësishme rituali i mbajtjes së kufomës për një natë, kjo në ambjent shtëpie apo në shtëpitë funerale së fundmi. Rituali i pritjes vijon edhe pas përcjelljes së të ndjereve për në banesën e fundit, kjo në varësi të kërkesës së familjareve. Pandemia rriti kërkesat për përdorimin e ambjenteve private të pritjes. Kjo bëri që shtëpitë funerale të kthehen në një aktivitet privat në rritje, kryesisht përmes rikonstruksioneve, përshtatjes së vilave, lokaleve apo edhe në kate të para të ndërtimeve të reja (me hyrje të veçantë). Shtëpitë funerale po zhvillohen si një biznes midis kërkesë ofertës në treg.

Aktualisht, Agjencitë funerale dhe Shtëpitë funerale, që ushtrojnë veprimtarinë në shërbimet e varrimit, përveç regjistrimit në Qendrën Kombëtare të Biznesit dhe në organet Tatimore deri më sot nuk licencohen nga asnjë organ i pushtetit qendror apo vendor në lidhje me kriteret që duhet të plotësojnë për ushtrimin e aktivitetit të tyre në këtë fushë.

Sot në territorin e Bashkisë së Tiranës, krahas subjekteve të mirëkuruara profesionalisht me kapacitete teknike e burime njerëzore bashkëkohore që ushtrojnë veprimtarinë, vihet re se nga ana tjetër ka edhe subjekte të cilat nuk kanë mjetet dhe kapacitetet e duhura në drejtim të këtij shërbimi, duke e ofruar atë në kundërshtim të plotë me parashikimet e akteve ligjore dhe nënligjore në fuqi në fushën e shërbimit funeral.

Shumë agjenci funerale/shtëpi funerale ende vazhdojnë të ekspozojnë artikujt e varrimit dhe çdo aktivitet tjetër që lidhet me shërbimin e varrimit, veprimtaria e tyre zhvillohet në mënyrë të dukshme për syrin e qytetarit. Në këto kushte në shumë raste janë krijuar problematika për banorët pranë këtyre agjencive /shtëpive funerale. Efekti psikologjik është i lartë si për fëmijët ashtu edhe për të rriturit. Problematikë tjetër e evidentuar janë dhe kushtet teknike të ambjenteve që këto agjenci apo shtëpi funerale ofrojne. Në këto kushte, një subjekt i pakualifikuar nuk është e përgatitur për trajtimin dhe përmbushjen e të gjitha formaliteteve të nevojshme për funeralin në një hark kohor të ngushtë si sigurimi i nevojshëm i dokumentacionit, certifikata ose leje për varrim, praktikisht të gjitha hapat komplekse burokratike që duhen trajtuar në detaje, duke respektuar emocionet dhe ndjenjat e familjes.

Në zbatim të ligjit nr. 9220, datë 15.04.2004 “Për administrimin e shërbimit të varrimit”, të ndryshuar, objekti i të cilit është përcaktimi i rregullave, procedurave dhe afateve për organizimin dhe funksionimin e shërbimit të varrimit dhe për administrimin e varrezave në territorin e Republikës së Shqipërisë, është miratuar vendimi nr. 711 datë 29.10.2014, i Këshillit të Ministrave “Për miratimin e rregullores “Për administrimin dhe funksionimin e varrezave në territorin e Republikës së Shqipërisë”, të ndryshuar. Rregullorja ka për qëllim të disiplinojë dhe të harmonizojë veprimtaritë, që lidhen me administrimin e sherbimit funeral në përputhje me ligjin, sjelljet organizimin dhe ceremonitë mortore, funebre të vdekjes së njerëzve, në mënyrë që të sigurohet mbrojtja e shëndetit publik dhe mjedisit. Njësia bazë e qeverisjes vendore ngarkohet të përcaktoj kriteret dhe të monitoroj të gjithë veprimtarinë e kryer për funksionimin e varrezave.

Neni 36, i vendimit nr. 711, datë 29.10.2014 “Për miratimin e rregullores “Për administrimin dhe funksionimin e varrezave në territorin e Republikës së Shqipërisë””, të ndryshuar, parashikon se kushtet për ushtrimin e aktivitetit të agjencive të shërbimit funeral kryhen në përputhje me ligjin nr. 9220/2004, të ndryshuar.

Në pikën 2, të dispozitës sipërcituar përcaktohet se Agjencitë e shërbimit funeral licencohen nga njësitë e vetëqeverisjes vendore për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, në drejtim të:

a) kapacitetit teknik dhe burimeve njerëzore, si garanci e vazhdimësisë dhe përshtatshmërisë të

shërbimit;

b) garancisë së sipërmarrjes;

c) respektimit të rregullave të sigurisë dhe të shëndetit të punëmarrësve;

d) respektimit të legjislacionit në lidhje me realizimin e shërbimeve.

Agjencitë janë të detyruara të komunikojnë çdo ndryshim mbi aktivitetin e licencuar dhe Njësitë e vetëqeverisjes vendore parashikojnë kriteret dhe kushtet plotësuese që agjencitë e shërbimit funeral duhet të plotësojnë për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, në lidhje me kapacitetet teknike dhe burimet njerëzore

Në vijim, referuar pikës 5, të nenit 39, të vendimit nr. 711 datë 29.10.2014, të Këshillit të Ministrave, të ndryshuar, parashikohet shprehimisht se njësitë e vetëqeverisjes vendore kontrollojnë agjencitë e shërbimit funeral dhe shtëpitë funerale për plotësimin dhe respektimin e kushteve e të kritereve për ushtrimin e aktivitetit të tyre, të parashikuara në këtë vendim dhe në rregullat e vendosura nga njësitë e vetëqeverisjes vendore, lidhur me kapacitetet teknike dhe burimet njerëzore. Agjencia e Shërbimeve Funerale, pranë Bashkisë Tiranë, propozon miratimin e kritereve dhe kushteve plotësuese që agjencitë e shërbimit funeral duhet të plotësojnë për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, në lidhje me kapacitetet teknike dhe burimet njerëzore.

Gjithashtu, neni 39, i vendimit 711/2014, i ndryshuar, parashikon se Inspektorati që mbulon fushën e shëndetësisë sipas kritereve të përcaktuara, verifikojnë kushtet e mjeteve që merren me transportin e kufomave. Njësia bazë e qeverisjes vendore përcakton zonat e qytetit për qëndrimin e makinave funerale dhe zyrat e shërbimit, të cilat nuk duhet të jenë në godina banimi dhe në vende të dukshme për

publikun.

Bazuar në ligjin nr.107/2014 “Për planifikimin dhe zhvillimin e territorit” të ndryshuar, si dhe aktet nënligjore të dala në zbatim të tij, Bashkia Tiranë planifikon dhe zhvillon territorin nën juridiksionin e saj në përputhje me Planin e Përgjithshëm Vendor të miratuar me vendim nr.1, datë 14.4.2018 të Këshillit Kombëtar të Territorit, të ndryshuar. Ky plan ka për objektiv kryesor zhvillimin e balancuar dhe të integruar rajonal të Tiranës, nëpërmjet një shpërndarje të funksioneve të përdorimit të territorit, si dhe përcakton për cdo njësi strukturore kategoritë dhe nënkategoritë e përdorimit të tokës.

Agjencitë dhe shtëpitë funerale janë objekte me funksion shërbimi ndaj dhe mund të përfshihen në kategoritë dhe nënkategoritë e përdorimit bazë Banim. Pra, kjo argumenton dhe shpërndarjen e tyre në të gjithë territorin e Bashkisë Tiranë, sipas kushteve dhe kritereve specifike të përcaktuara në këtë vendim.

Agjencitë dhe shtëpitë funerale duhet të zhvillojnë aktivitetin, si: plotësimi i formaliteteve, shitja e artikujve të varrimit dhe çdo aktivitet tjetër që lidhet me funeralin, brenda ambienteve të miratuara dhe që janë jo të dukshëm nga jashtë.

Në vijim, sipas pikës 4, Agjencitë duhet të kenë:

a) të paktën një autofuneral, në përputhje me kërkesat e rregullave në fuqi;

b) garazhtë përshtatshëm në përputhje me kërkesat e kësaj rregulloreje.

Duke mbajtur në konsideratë dispozitat e cituara më lart si dhe problematikat e konstatuara në praktikë, Agjencia e Shërbimeve Funerale, ka propozuar miratimin e kushteve dhe kritereve për licencimin e tyre në përputhje me këto parashikime.

Konkretisht Agjencitë funerale dhe Shtëpitë funerale të cilat aktualisht janë të regjistruar pranë Qendrës Kombëtare të Biznesit, me objekt ushtrimin e aktivitetit të shërbimit funeral dhe/ose ofrimin e shërbimit për shtëpi funerale, përpara hyrjes në fuqi të këtij vendimi, detyrohen që brenda 2 (dy) muajve nga hyrja në fuqi e këtij vendimi të përmbushin kushtet dhe të plotësojnë dokumentacionin sipas kërkesave të këtij akti dhe ti dorëzojnë ato fizikisht pranë Drejtorisë së Kominikimit me Qytetarët, në Bashkinë Tiranë.

Pas plotësimit të dokumentacionit provues të përcaktuar shprehimisht në këtë projektvendim, vijohet me inspektimin e kushteve teknike nga Komisioni i Inspektimit të Kushteve Teknike. Nëse dokumentacioni është i plotë, drejtoria, njofton subjektin e interesuar nëpërmjet shërbimit postar dhe/ose në rrugë elektronike, dhe njëkohësisht njofton Komisionin e Inspektimit të Kushteve Teknike, (në vijim Komisioni), duke i vënë në dispozicion këtij të fundit edhe një kopje të dosjes së aplikantit/aplikantëve. Komisioni, brenda 5 ditëve pune, pasi njoftohet mbi aplikuesin/aplikuesit që kanë depozituar dokumentacionin e plotë, përcakton një datë për inspektimin në vend, në lidhje me objektin, kapacitetin teknik dhe burimet njerëzore, si garanci e vazhdimësisë dhe përshtatshmërisë të shërbimit, garancisë së sipërmarrjes, respektimit të rregullave të sigurisë dhe të shëndetit të punëmarrësve dhe respektimit të legjislacionit në lidhje me realizimin e shërbimeve funerale, dhe ja njofton atë menjëherë subjektit aplikues.

Komisioni i Inspektimit të Kushteve Teknike propozohet të ketë në përbërje të tij :

a. Përfaqësues i Agjencisësë Shërbimeve Funerale;

b. Përfaqësues i Agjencisë së Mbrojtjes së Konsumatorit;

c. Përfaqësues i Drejtorisë së Përgjithshme Juridike të Aseteve dhe Licencimit;

d. Përfaqësues i Drejtorisë së Përgjithshme të Planifikimit dhe Zhvillimit të Territorit;

Anëtarët e Komisionit duhet të jenë me profesion jurist, inxhinier dhe profesione nga fusha të tjera që lidhen me shëndetin publik, higjenën dhe sigurinë publike. Numri i anëtarëve në komision është tek, por jo më pak se 5 anëtarë, nga të cilët jo më pak se 2 anëtar, janë nga Agjencia e Shërbimeve Funerale.

Komisioni gjatë inspektimit në vend duhet të verifikoj përAgjencitë dhe Shtëpitë funerale përmbushjen e kushteve si më poshtë:

- Shtëpitë funerale nuk duhet të jenë në godina banimi dhe veprimtaria e ushtruar në to nuk duhet të jetë e dukshme për publikun. Agjencitë Funerale mund ti kenë zyrat e shërbimit edhe në godina banimi, por në asnjë rast nuk munden që në të njëjtin ambient të ekspozojnë dhe të tregtojnë materiale si arkivolë, kurora, vazo etj. Këto materiale duhet të mbahen në ambiente të veçanta, jo të dukshme për publikun.

- Nuk duhet të kenë shenja dalluese, fetare, të përhershme, në fasadën e tyre apo në mjedisin përreth;

- Duhet të kenë të paktën një makinë autofunebër, e cila duhet të jetë sipas specifikimeve teknike të vendosura nga inspektorati i shëndetësisë;

- Të kenë garazh të përshtatshëm në varësi të numrit të makinave autofunebër që disponojnë. Minimalisht hapësira e përshtatshme për një makinë duhet të jetë deri në 15m2.

- Burime njerëzore të mjaftueshme për ushtrimin e aktivitetit të shërbimit funeral, përkatësisht për Agjencitë Funerale minimalisht 3 (tre) punonjës, ndërsa për shtëpitë funerale minimalisht 10 (dhjetë) punonjës

- Çdo ndërtesë të projektohet, e tillë që të plotësojë kushtet e përdorimit bazuar në vendimin e Këshillit të Ministrave nr.1503, datë 19.11.2008, “Për shfrytëzimin e hapësirave nga ana e personave me aftësi të kufizuar”.

Komisioni, për shtëpitë funerale, përveç kushteve të përcaktuara mësipër duhet gjithashtu të verifikojë edhe përmbushjen e kushteve teknike të mëposhtme:

- Të kenë salla ceremoniale (ambient pritjeje) të përshtatshme, për të kryer ritet fetare të lamtumirës së fundit, nga të gjitha komunitetet fetare.

- Një dhomë të posaçme sanitare, për shërbime pastrimi e veshje kufome, duke garantuar higjenën dhe sigurinë publike, si edhe respektimin e rregullave për mbrojtjen e jetës dhe shëndetit të punëmarrësve. Kjo dhomë duhet të jetë e pajisur me një dysheme sanitare dhe kullimin e nevojshëm, ventilim, tavolina të miratuara të nevojshme, ujë të rrjedhshëm të nxehtë dhe të ftohtë, lavaman të ndarë nga kullimi i tavolinës si dhe të gjitha instrumentat e nevojshme për trajtimin dhe përgatitjen e trupave të vdekur.

- Dhomë të posaçme (morg), me qëllim vendosjen e kufomave, para se të kryhet ceremonia e lamtumirës, në sallën ceremoniale. Temperatura brenda në këtë dhomë duhet të mbahet konstante ndërmjet vlerave 2º-12ºC. Kjo temperaturë konstante duhet të mbahet nëpërmjet një njësie qendrore, që duhet të sigurojë edhe ventilim të vazhdueshëm. Dyshemeja duhet të jetë e papërshkueshme nga lëngjet dhe e lëmuar, në mënyrë që të pastrohet lehtë. Muret, sugjerohet, të lyhen me gëlqere dhe lyerja të jetë e shpeshtë.

- Dhoma higjeno sanitare të posaçme per personelin, me sipërfaqe minimum 12m2.

Në përfundim,komisioni pasi ka inspektuar në vend ambientin, dhe ka konkluduar në plotësimin e kushteve, harton një raport përmbledhës dhe ja drejton Drejtorisë së Licencimit dhe Gjendjes Civile, e cila pasi njihet me raportin e komisionit, harton një memo drejtuar kryetarit të Bashkisë, me anë të së cilës i propozon miratimin e licencës.

Në rastet kur komisioni ka konstatuar mosplotësim/mosrespektim të kushteve teknike, i lë një afat kohor prej 30 ditësh subjektit me qëllim plotësimin e mangësive të konstatuara. Nëse subjekti në përfundim të këtij afati nuk merr masat e nevojshme, komisioni harton raportin përmbledhës dhe ja përcjellë Drejtorisë së Licencimit dhe Gjendjes Civile, e cila pasi njihet me raportin e komisionit, lidhur me mosplotësimin/korrigjimin e mangësive harton një memo drejtuar kryetrait të Bashkisë, me anë të së cilës i propozon refuzimin e licencës.

Vendimi i miratimit/refuzimit nga kryetari, bazohet në dokumentet provuese të licencimit, si dhe në inspektimin në vend e vlerësimin faktik të plotësimit të kritereve përkatëse të licencimit nga komisioni si dhe i njoftohet aplikuesit nëpërmjet shërbimit postar dhe/ose adresës elektronike. Subjekti pasi njihet me vendimarrjen për miratimin e kërkesës për licencim, vijon me pagimin e tarifës përkatëse sipas parashikimeve të projektvendimit.

Subjektet e licencuara sipas këtij projektvendimi, i nënshtrohen një kontrolli periodik të paktën 2 (dy) herë në vit, i cili kryhet nga Agjencia e Mbrojtjes së Konsumatorit, sipas planit të punës së miratuar nga drejtori i përgjithshëm. Kontrolli periodik bëhet mbi verifikimin dhe ruajtjen e kritereve të licencimit si dhe për dokumentimin e të dhënave të/për aktivitetin nga subjekti i licencuar në përputhje me përcaktimet kuadrit rregullator në fuqi.

Në rast se Agjencia e Mbrojtjes së Konsumatorit, gjatë kontrollit përiodik konstaton mosrespektimin e kushteve dhe kritereve për ushtrimin e aktivitetit mban procesverbalin përkatës i cili nënshkruhet nga përfaqësuesi ligjor i subjektit apo një person i autorizuar prej tij dhe grupi i inspektimit. Në përfundim, ky procesverbal përcillet për njoftim pranë Drejtorisë së Licencimit dhe Gjendjes Civile, e cila pasi vihet në dijeni i propozon kryetarit të bashkisë, pezullimin e licencës. Pezullimi i licencës ndaj subjektit bëhet me vendim të kryetarit të Bashkisë, pas shqyrtimit të shkeljeve të konstatuara nga Agjencia e Mbrojtjes së Konsumatorit.

Urdhri për pezullimin i bëhet me dije subjektit, nga Drejtoria e Licencimit dhe Gjendjes Civile, duke i lënë një afat 30 ditor për ndreqjen e shkeljes së konstatuar.

Urdhri i pezullimit shfuqizohet nga kryetari i bashkisë, sipas legjislacionit në fuqi, kur vlerësohet se subjekti i ka plotësuar të gjitha shkeljet e konstatuara, sipas rastit. Në rast se shkelja e konstatuar nuk korrigjohet nga subjekti brenda afatit të përcaktuar në urdhrin e pezullimit, struktura përgjegjëse, i propozon kryetarit të Bashkisë, marrjen e vendimit mbi heqjen e licencës.

Gjithashtu, në këtë projektvendim parashikohen në mënyrë të shprehur edhe rastet e heqjes së licencës.

Në vijim, është përcaktuar se dhënia e licencës për ushtrimin e aktivitetit të shërbimit funeral dhe/ose ofrimin e shërbimit për shtëpi funerale kushtëzohet nga pagesa e një tarife sipas përcaktimeve tw vendimin nr. 158, datë 26.12.2019, të Këshillit Bashkiak “Për miratimin e sistemit të taksave dhe tarifave vendore në qytetin e Tiranës” të ndryshuar. Në rastet e ripërtëritjes së licencës, ndiqet e njejta procedure si licencimi për herë te parë dhe paguhet e njëjta tarifë.

Gjithashtu, parashikohet edhe mundësia që në rastet e humbjes apo dëmtimit të licencës, subjekti ka të drejtë të aplikojë për dublikatë të licencës, duke dorëzuar pranë Drejtorisë së Komunikimit me Qytetarët, dokumentat e parashikuara shprehimisht në projektvendim.

Kriteret dhe kushtet e përcaktuara më lart do të zbatohen edhe për subjektet të cilët pajisen për herë të parë me NIPT, me objekt veprimtarie në fushën e shërbimeve funerale. Këto subjekte duhet që brenda dy muajve nga regjistrimi pranë Qendrës Kombëtare të Biznesit, të ndjekin procedurën sipas parashikimeve të këtij projektvendimi, për pajisjen me licencë për ushtrimin e aktivitetit si Agjenci Funerale apo Shtëpi Funerale.

Për sa më sipër, në cilësinë e organit që ushtron të drejtën e vendimmarrjes po ju përcjellim për shqyrtim dhe miratim relacionin dhe projektvendmin “Për miratimin e kritereve dhe kushteve plotësuese që agjencitë e shërbimit funeral duhet të plotësojnë për ushtrimin e aktivitetit të shërbimit funeral dhe/ose ofrimin e shërbimit për shtëpi funerale, në lidhje me kapacitetet teknike dhe burimet njerëzore”.